إينْجِينُووِّيتِي (ب نݣليزية Ingenuity بمعنى إبداع) هيّا هيليكوپطير روبوطية صغيرة سيفطاتها لوكالة د نازا ل لمريخ، ؤ كاينة تماك من 18 فبراير 2021. ف نهار 19 أبريل 2021، نّازا علنات بلي إينجينوويتي طارت ف سّما ديال لمريخ باش تاخد تصاور ديال هاد لكوكب من لعلو ؤ تسيفطهم ل لأرض عن طريق لمركبة لأم ديالها رّوڤر پيرسيڤيرنس. ف 30 أبريل 2021، نّازا علنات بلي لمهمة د إينجينيوويتي، حيت نجحات بشكل كبير، غادي تزيد تتمدد ب شهر. لهدف ديالها دابا ماغايبقاش تتبت بلي طّيران ممكن ف لمريخ، شّي لّي ديجا تبتاتو، مي تجرب مناورات لّي يقدرو ينفعو ف لستيكشاف ديال لمريخ ف لموستقبال. هاد لمهمة جّديدة غادي تبدا ف نّص ديال ماي. إينجينوويتي هيّا هيليكوپطير صغيرة، لعلو ديالها نص ميترو، ؤ لوزن ديالها 1.8 كيلو، ؤ كاتخدم ب طّاقة شّمسية. إينجينوويتي مافيهاش أجهزة علمية، مي مزودة ب ليزر كيخليها تحدد لمسافة ديالها علا سطح د لمريخ، ب كاميرا ب لّوان ؤ ب دقّة ديال 13 ميݣاپيكسيل، ؤ كاميرا ب لبيض ؤ لكحل دّقّة ديالها 0.5 ميݣاپيكسيل. باش تّواصل معا لأرض، إينجينوويتي معتامدة ب شكل كامل علا رّوڤر پيرسيڤيرنس، و لاكين تقدر تواصل معا رّوڤر علا بعد 1 كيلوميطر.